《何本先以天香茶见惠奉赋一首》
元代·胡奎

金粟与金芽，都收陆羽家。候雷春采叶，和月夜分花。

暖焙筠笼火，凉敲玉臼砂。比圭方不琢，如璧莹无瑕。

饼制龙团小，书封白绢斜。奇芬疑入麝，古字学盘蛇。

清可轻肌骨，甘须沃齿牙。唤醒蟾窟梦，直欲佩飞霞。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。